ET Euroopa Liidu Teataja C 331/2

Päritolunimetuste ja geograafiliste tähiste kaitset käsitleva määruse (EMÜ) nr 2081/92 artikli 6 lõike 2 kohase registreerimistaotluse avaldamine

(2005/C 331/02)

Käesoleva dokumendi avaldamine annab õiguse esitada vastuväiteid kooskõlas nimetatud määruse artiklitega 7 ja 12d. Kõik vastuväited taotlusega seotud vastuväited tuleb edastada liikmesriigi, Maailma Kaubandusorganisatsiooni liikmesriigi või kolmanda riigi pädeva asutuse vahendusel kuue kuu jooksul alates käesoleva dokumendi avaldamisest. Dokumendi avaldamise tingisid järgmised, eelkõige punktis 4.6 esitatud üksikasjad, mis võimaldavad lugeda taotluse põhjendatuks vastavalt määrusele (EMÜ) nr 2081/92.

KOKKUVÕTE

NÕUKOGU MÄÄRUS (EMÜ) NR 2081/92

“PATATAS DE PRADES” ehk “PATATES DE PRADES”

EÜ nr ES/00232/25.04.2002

KPN ( ) KGT ( X )

Käesolev kokkuvõte on koostatud üksnes teavitamise eesmärgil. Täieliku teabe saamiseks palutakse eriti asjaomase kaitstud päritolunimetusega toodete tootjatel soovitame tutvuda tehnospetsifikaadi täisversiooniga liikmesriigis või pöörduda Euroopa Komisjoni pädevate talituste (1) poole.

1. Liikmesriigi pädev asutus:

Nimi: Subdirección General de Denominaciones de Calidad y Relaciones Interprofesionales y Contractuales. Dirección General de Alimentación. Subsecretaria de Agricultura, Pesca y Alimentación del Ministerio de Agricultura, Pesca y Alimentación Aadress: Po Infanta Isabel, 1 — E-28071 Madrid Telefon: (34-91) 347 53 94 Faks: (34-91) 347 54 10 e-mail: sgcaproagro@mapya.es

2. Taotlejate rühm:

Nimed: Pere Casals i Rofes, on behalf of the Cooperativa Agrícola y Caixa Agrària de Prades, S. Coop. C. R. Ltda, Ricard Alabart i Gabriel C/Verge de l'Abellera, 24 de Prades Antonio Anselmo i Pons of C/Verge de l'Abellera, 7 de Prades, Ramon Puigdengoles i Clivillé, C/Mayor, 10 de Prades Baldomero Casals i Musté C/Sant Llorenç, 14 de Prades Joaquim Salvadó i Pocurull, representing the producers C/Verge de l'Abellera, 8 de Prades Aadress: C/Sant Roc, 10, 1er- 2a, E-43364 Prades (Tarragona) Telefon: — Faks: — e-mail: — Liikmed: tootjad/töötlejad ( X ) muu ( )

3. Toote liik:

Kartul. Klass 1.6. Värske või töödeldud puu-, köögi- ja teravili.

4. Tehnospetsifikaat:

(Artikli 4 lõikes 2 sätestatud nõuete kokkuvõte)

4.1 Nimetus: “PATATAS DE PRADES” ehk “PATATES DE PRADES”

4.2 Kirjeldus: Kaitstav toode on 'Kennebeci' kultivari Solanum Tuberosum L liigi mugul, ette nähtud inimtoiduks, mõõtmetega 40—80 mm, erandjuhtudel ka kuni 100 mm.

Kartul on väga sileda, kõva ja tugeva koorega, seest valkjas, tahke ning jahuse tekstuuriga, magusa järelmaitse ja kerge kastanilõhnaga.

4.3 Geograafiline piirkond: Kaitstud geograafilise tähisega “Patatas de Pradesi” tootmispiirkond asub Kataloonia autonoomses piirkonnas Tarragona provintsis Baix Campi piirkonnas Pradesi, Capafontsi, LaFebró ja Arbolí haldusüksustes.

Töötlemis- ja pakendamispiirkond on sama mis tootmispiirkond.

4.4 Päritolutõend: Kartulid pärinevad tootmispiirkonna põldudelt ning neid valitakse, liigitatakse ja pakendatakse tootmispiirkonnas asuvates ning reguleeriva asutuse registrisse kantud ettevõtetes.

Kartuleid analüüsitakse füüsiliselt ja organoleptiliselt ning üksnes kõigile kontrollinõuetele vastavad kartulid pakendatakse ja neid turustatakse kaitstud geograafilise tähisega; reguleeriva asutuse väljaantud etikett, lisaetikett või kvaliteedimärk on nummerdatud.

4.5 Tootmismeetod: Igal taimel on 0,50 × 0,70 meetrit kasvuruumi, saak on viis kuni kümme mugulat taime kohta, keskmine tihedus on 28 000 taime hektaril.

Viljelemine algab 'Kennebeci' sordi sertifitseeritud seemne tootmisega. See sort on madala saagikusega, kuid kvaliteetne.

Mahapanek algab aprillis ja seemnekartul pannakse vagudesse. Vaod aetakse kinni, moodustades vaoharja, kus taim kasvab.

Kartuleid korjatakse käsitsi ja mitte varem kui septembri alguses, mil taimed iseenesest närtsivad. Saagikoristus toimub ülima ettevaatlikkusega ning seda alustatakse kaks nädalat pärast taime närtsimist. Siis on mugula koor piisavalt tugev, et kartuli kvaliteet püsiks ja kartul ei saaks pakendamisel viga ning säiliks paremini.

Pärast kartulivõttu tehakse kartulitega järgmised toimingud: väline kvaliteedikontroll ja sorteerimine/liigitamine; pakendamine 2 või 5 kg kaupa õhku läbilaskvatesse kaitstud geograafilise tähise logoga paberkottidesse; ladustamine sobivas kohas asjakohastes temperatuuri- ja niiskustingimustes; koti väliskülje märgistamine logo kõrval.

4.6 Seos piirkonnaga:

Taustteave

Emili Morera Llauradó, kes kirjutas 19. sajandi lõpupoole kartulikasvatuse pikaajalistest traditsioonidest kõnealuses kaitstud piirkonnas, põhjendas mugulate head kvaliteeti kohaliku kliimaga ja kartulipõldude kõrgusega merepinnast.

José Ruy Fernández (1920) kirjutas Villa de Pradese kohta, et selle suurim väärtus on kartulid, mida ei hinnata mitte ainult Kataloonias, vaid kogu Hispaanias, ning et tänu heale kvaliteedile, suurepärasele maitsele ja muredusele on need kartulid igal turul väärt kõrgemat hinda kui konkurentkartulid.

Loodus

Piirkonna Montañas de Prades soodne asukoht ja iseloomulikud geograafilised tingimused (1000 meetrit üle merepinna; väga viljakad kergelt happelised liiva- ja ränimullad, vähe sademeid, üsna madal temperatuur ja niisked meretuuled) mõjuvad mugulate kvaliteedile soodsalt. Need tingimused tähendavad, et:

Taimel on pikem kasvutsükkel. See võimaldab ainult ühte saaki aastas, kuid mugulad on tahkemad ja suurema kuivainesisaldusega.

Pradesi piirkonnas kasvatatud kartulil on väga sile ja veatu koor, mis eristab seda mujal kasvatatud sama sordi kartulist.

Mugulaid säilitatakse loomulikes tingimustes, heakskiidetud ladudes, ilma idanemisvastaseid aineid või muid kartuli loomulikku säilimist mõjutavaid vahendeid kasutamata.

Eespool kirjeldatust võib järeldada, et orograafilised tingimused (täpsemalt kõrgus merepinnast), pinnaseomadused (seda tüüpi põllukultuuri puhul otsustava tähtsusega) ning kliima koos kartulikasvatamise traditsioonide ja sealsete talupidajate kogemustega annavad Patatas de Pradesi mugulatele iseloomulikud kvaliteediomadused.

4.7 Kontrolliasutus:

Nimi: CALITAX Aadress: Tuset, 10. E-08006 Barcelona Telefon: (34-93) 217 27 03 Fax: (34-93) 218 51 95 e-mail: calitax@arrakis.es

Calitax vastab kartulite standardile EN 45001.

4.8 Märgistus: Turule saatmisel peab kaitstud kartulitel olema märgistus, millele on selgesti trükitud kohustuslik kaitstud geograafilise tähise nimi, logo ja margitoote nimi, samuti muu kehtivate õigusaktide kohaselt nõutav teave.

Olenemata kartulite müügipakendi liigist peab pakendil olema nummerdatud etikett või lisaetikett, mida väljastab ja kontrollib reguleeriv asutus vastavalt kvaliteedikäsiraamatu eeskirjadele. Etikett lisatakse kindlasti enne kartulite turulesaatmist ning viisil, et seda ei saa korduvalt kasutada.

4.9 Siseriiklikud nõuded: 2. detsembri 1970. aasta seadus nr 25/1970 viinamarjakasvatust, veine ja kangeid alkohoolseid jooke käsitlevate eeskirjade kohta.

23. märtsi 1972. aasta määrus nr 835/1972, millega kiidetakse heaks seadusega nr 25/1970 kehtestatud eeskirjad.

25. jaanuari 1994. aasta korraldus, millega täpsustatakse Hispaania õigusaktide ja nõukogu määruse (EMÜ) nr 2081/92 (põllumajandustoodete ja toiduainete geograafiliste tähiste ja päritolunimetuste kaitse kohta) vahelist vastavust.

22. oktoobri 1999. aasta kuninglik dekreet nr 1643/99, millega sätestatakse ühenduse päritolunimetuste ja geograafiliste tähiste registreerimistaotluste menetlemise kord.

(1) Euroopa Komisjon – põllumajanduse peadirektoraat – põllumajandustoodete kvaliteedipoliitika osakond B-1049 Brüssel.